CELEX: 32020D1016
Language: sk
Date: 2020-06-24 00:00:00
Title: Rozhodnutie Európskej centrálnej banky (EÚ) 2020/1016 z 24. júna 2020 o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31)

13.7.2020   
               
               
                  SK
               
               
                  Úradný vestník Európskej únie
               
               
                  LI 224/4
               
            
         ROZHODNUTIE EURÓPSKEJ CENTRÁLNEJ BANKY (EÚ) 2020/1016
         z 24. júna 2020
         o nadviazaní úzkej spolupráce medzi Európskou centrálnou bankou a Hrvatska Narodna Banka (ECB/2020/31)
         RADA GUVERNÉROV EURÓPSKEJ CENTRÁLNEJ BANKY,
         so zreteľom na Zmluvu o fungovaní Európskej únie,
         so zreteľom na nariadenie Rady (EÚ) č. 1024/2013 z 15. októbra 2013, ktorým sa Európska centrálna banka poveruje osobitnými úlohami, pokiaľ ide o politiky týkajúce sa prudenciálneho dohľadu nad úverovými inštitúciami (1), a najmä na jeho článok 7,
         keďže:
         
                     (1)
                  
                  
                     Dňa 27. mája 2019 oznámila Chorvátska republika Európskej centrálnej banke (ECB) žiadosť o nadviazanie úzkej spolupráce medzi ECB a Hrvatska Narodna Banka (ďalej len „HNB“) podľa článku 7 nariadenia (EÚ) č. 1024/2013.
                  
               
                     (2)
                  
                  
                     Dňa 12. júla 2019 a 7. apríla 2020 prijala Chorvátska republika príslušné právne predpisy s cieľom zabezpečiť, aby bola HNB povinná prijať akékoľvek opatrenie požadované ECB v súvislosti s dohliadanými subjektmi a aby boli právne akty prijaté ECB podľa nariadenia (EÚ) č. 1024/2013 v Chorvátskej republike záväzné a vynútiteľné. ECB posúdila tieto právne predpisy a prihliadla pri tom aj na ich praktickú implementáciu.
                  
               
                     (3)
                  
                  
                     Dňa 5. júna 2020 dokončila ECB komplexné posúdenie niektorých úverových inštitúcií usadených v Chorvátskej republike. V ten istý deň HNB schválila výsledky tohto komplexného posúdenia.
                  
               
                     (4)
                  
                  
                     Dňa 16. júna 2020 informovala ECB Chorvátsku republiku o predbežnom posúdení jej žiadosti o nadviazanie úzkej spolupráce a poskytla jej možnosť sa k tomuto predbežnému posúdeniu vyjadriť. Chorvátska republika odpovedala 20. júna 2020 tak, že s posúdením súhlasila a nemala k nemu žiadne pripomienky.
                  
               
                     (5)
                  
                  
                     Podľa článku 5 ods. 1 rozhodnutia ECB/2014/5 (2) ak ECB dôjde k záveru, že sú splnené kritériá ustanovené v článku 7 ods. 2 písm. a) až c) nariadenia (EÚ) č. 1024/2013, prijme ECB rozhodnutie, ktoré je určené žiadajúcemu členskému štátu a nadviaže úzku spoluprácu.
                  
               
                     (6)
                  
                  
                     Článok 5 ods. 2 rozhodnutia ECB/2014/5 stanovuje, že rozhodnutie o nadviazaní úzkej spolupráce uvedie spôsoby, akými sa majú úlohy dohľadu previesť na ECB a dátum začatia úzkej spolupráce,
                  
               PRIJALA TOTO ROZHODNUTIE:
         
            Článok 1
            Nadviazanie úzkej spolupráce medzi ECB a HNB
            
               1.   Na základe informácií poskytnutých Chorvátskou republikou dospela ECB k záveru, že sú splnené kritériá pre nadviazanie úzkej spolupráce s HNB stanovené v článku 7 ods. 2 písm. a) až c) nariadenia (EÚ) č. 1024/2013.
            
            
               2.   V zmysle článku 7 ods. 2 nariadenia (EÚ) č. 1024/2013.sa týmto rozhodnutím nadväzuje úzka spolupráca medzi ECB a HNB na účely vykonávania úloh v oblastiach uvedených v článku 4 ods. 1 a 2 a v článku 5 nariadenia (EÚ) č. 1024/2013 vo vzťahu k s dohliadaným subjektom usadeným v Chorvátskej republike.
            
         
         
            Článok 2
            Vymedzenie pojmov
            Na účely tohto rozhodnutia sa uplatňuje vymedzenie pojmov uvedené v nariadení Európskej centrálnej banky (EÚ) č. 468/2014 (ECB/2014/17) (3).
         
         
            Článok 3
            Povinnosť spolupracovať v dobrej viere a vymieňať si informácie
            Od dátumu začatia uplatňovania tohto rozhodnutia sa na ECB a HNB vzťahuje povinnosť spolupracovať v dobrej viere a povinnosť vymieňať si informácie podľa článku 6 ods. 2 nariadenia (EÚ) č. 1024/2013.
         
         
            Článok 4
            Dátum začatia úzkej spolupráce medzi ECB a HNB
            
               1.   Dátumom začatia úzkej spolupráce medzi ECB a HNB je 1. október 2020.
            
            
               2.   Bez toho, aby bol dotknutý odsek 1 sa za dátum začatia úzkej spolupráce medzi ECB a HNB na účely identifikácie významných dohliadaných subjektov usadených v Chorvátskej republike podľa článku 110 nariadenia (EÚ) č. 468/2014 (ECB/2014/17) považuje dátum začatia uplatňovania tohto rozhodnutia.
            
         
         
            Článok 5
            Spôsoby, akými sa majú úlohy dohľadu previesť na ECB
            
               1.   ECB bude od 1. októbra 2020 vykonávať úlohy v oblastiach uvedených v článku 4 ods. 1 a 2 a v článku 5 nariadenia (EÚ) č. 1024/2013 vo vzťahu k dohliadaným subjektom usadeným v Chorvátskej republike.
            
            
               2.   Od uvedeného dátumu sa:
               
                           a)
                        
                        
                           zástupca HNB zúčastňuje na činnosti Rady pre dohľad a uplatňuje svoje hlasovacie práva v súlade s článkom 26 nariadenia (EÚ) č. 1024/2013;
                        
                     
                           b)
                        
                        
                           zástupca HNB zúčastňuje na činnosti riadiaceho výboru Rady pre dohľad a prípadne uplatňuje svoje hlasovacie práva v súlade s článkami 11 a 12 rokovacieho poriadku Európskej centrálnej banky (4);
                        
                     
                           c)
                        
                        
                           zástupcovia HNB v súvislosti politickými otázkami týkajúcimi sa prudenciálneho dohľadu zúčastňujú na činnosti iných výborov a podštruktúr, ktoré pomáhajú ECB pri plnení úloh zverených ECB nariadením (EÚ) č. 1024/2013, a to v súlade s ich vnútornými pravidlami.
                        
                     
            
               3.   Odchylne od odseku 2 sa od dátumu začatia uplatňovania tohto rozhodnutia zúčastňuje zástupca HNB v Rade pre dohľad na rokovaniach týkajúcich sa prijatia pokynov ECB, ktoré sa týkajú identifikácie významných dohliadaných subjektov usadených v Chorvátskej republike podľa článku 110 nariadenia (EÚ) č. 468/2014 (ECB/2014/17), a uplatňuje svoje hlasovacie práva.
            
            
               4.   Po tom, ako ECB oznámi HNB pokyny, ktoré sa týkajú identifikácie významných dohliadaných subjektov usadených v Chorvátskej republike podľa článku 110 nariadenia (EÚ) č. 468/2014 (ECB/2014/17), HNB vymenuje zástupcov koordinátora pre príslušné spoločné dohliadacie tímy podľa článku 115 ods. 3 nariadenia (EÚ) č. 468/2014 (ECB/2014/17) a tieto vymenovania bez zbytočného odkladu oznámi ECB.
            
            
               5.   Po tom, ako ECB oznámi HNB pokyny, ktoré sa týkajú identifikácie významných dohliadaných subjektov usadených v Chorvátskej republike podľa článku 110 nariadenia (EÚ) č. 468/2014 (ECB/2014/17), HNB identifikuje ako prebiehajúce postupy podľa článku 48 nariadenia (EÚ) č. 468/2014 (ECB/2014/17) všetky formálne začaté postupy vo veci dohľadu, ktoré si vyžadujú rozhodnutie, ale nemôžu byť ukončené pred 1. októbrom 2020. Identifikácia prebiehajúcich postupov zahŕňa postupy, ktoré sa vzťahujú na vykonávanie úloh v oblastiach uvedených v článku 4 ods. 1 písm. a) a c) nariadenia (EÚ) č. 1024/2013.
            
         
         
            Článok 6
            Nadobudnutie účinnosti
            Toto rozhodnutie nadobúda účinnosť štrnástym dňom.po jeho uverejnení v Úradnom vestníku Európskej únie.
            
         
         
            Vo Frankfurte nad Mohanom 24. júna 2020
            
               
                  Prezidentka ECB
               
               Christine LAGARDE
            
         
         
            (1)  Ú. v. EÚ L 287, 29.10.2013, s. 63.
         
            (2)  Rozhodnutie Európskej centrálnej banky 2014/434/EÚ z 31. januára 2014 o úzkej spolupráci s príslušnými vnútroštátnymi orgánmi zúčastnených členských štátov, ktorých menou nie je euro (ECB/2014/5) (Ú. v. EÚ L 198, 5.7.2014, s. 7).
         
            (3)  Nariadenie Európskej centrálnej banky (EÚ) č. 468/2014 zo 16. apríla 2014 o rámci pre spoluprácu v rámci jednotného mechanizmu dohľadu medzi Európskou centrálnou bankou, príslušnými vnútroštátnymi orgánmi a určenými vnútroštátnymi orgánmi (nariadenie o rámci JMD) (ECB/2014/17) (Ú. v. EÚ L 141, 14.5.2014, s. 1).
         
            (4)  Rokovací poriadok Rady pre dohľad Európskej centrálnej banky (Ú. v. EÚ L 182, 21.6.2014, s. 56).